b'\n_START_ARTICLE_\nImmunitat (medicina)\n_START_SECTION_\nImmunitat passiva naturalment adquirida\n_START_PARAGRAPH_\nLa immunitat passiva materna \xc3\xa9s un tipus d\'immunitar passiva naturalment adquirida, i es refereix a la immunitat mitjan\xc3\xa7ada per anticossos transferida d\'una mare al seu fetus durant la gestaci\xc3\xb3. Els anticossos materns (AcMat) s\xc3\xb3n transportats a trav\xc3\xa9s de la placenta fins al fetus per un receptor FcRn de les c\xc3\xa8l\xc2\xb7lules placentals. Aix\xc3\xb2 es produeix vers el tercer mes de gestaci\xc3\xb3. La IgG \xc3\xa9s l\'\xc3\xbanic isotip d\'antic\xc3\xb2s que pot travessar la placenta. La immunitat passiva tamb\xc3\xa9 \xc3\xa9s fornida per la transfer\xc3\xa8ncia d\'anticossos IgA de la llet materna, que s\xc3\xb3n transferits a l\'intest\xc3\xad de l\'infant, protegint-lo d\'infeccions bacterianes fins que el nounat pugui sintetitzar els seus propis anticossos.\n_START_SECTION_\nImmunitat passiva artificialment adquirida\n_START_PARAGRAPH_\nLa immunitat passiva artificialment adquirida \xc3\xa9s una immunitzaci\xc3\xb3 de curt termini indu\xc3\xafda per la transfer\xc3\xa8ncia d\'anticossos, que poden ser administrats de diverses maneres; com a plasma sanguini hum\xc3\xa0 o animal, com a immunoglobulina humana per \xc3\xbas intraven\xc3\xb3s (IVIG) o intramuscular, i en forma d\'anticossos monoclonals (Mab). La transfer\xc3\xa8ncia passiva \xc3\xa9s utilitzada amb finalitats profil\xc3\xa0ctiques en el cas de malalties d\'immunodefici\xc3\xa8ncia, com ara la hipogammaglobulin\xc3\xa8mia. Tamb\xc3\xa9 s\'utilitza en el tractament de diversos tipos d\'infecci\xc3\xb3 aguda i per a tractar enverinaments. La immunitat produ\xc3\xafda per la immunitzaci\xc3\xb3 passiva nom\xc3\xa9s dura un per\xc3\xadode curt, i tamb\xc3\xa9 hi ha un risc potencial de reaccions d\'hipersensibilitat, i malaltia del s\xc3\xa8rum, especialment davant de gamma globulina d\'origen no hum\xc3\xa0._NEWLINE_La inducci\xc3\xb3 artificial d\'immunitat passiva s\'ha fet servir des de fa m\xc3\xa9s d\'un segle per a tractar malalties infeccioses, i abans de l\'aparici\xc3\xb3 dels antibi\xc3\xb2tics sovint era l\'\xc3\xbanic tractament per certes infeccions. La ter\xc3\xa0pia d\'immunoglobulina continu\xc3\xa0 sent una ter\xc3\xa0pia de primera l\xc3\xadnia en el tractament de malalties respirat\xc3\xb2ries greus fins a la d\xc3\xa8cada del 1930, fins i tot despr\xc3\xa9s de la introducci\xc3\xb3 dels antibi\xc3\xb2tics de sulfonamida.\n_START_SECTION_\nTransfer\xc3\xa8ncia passiva d\'immunitat cel\xc2\xb7lular\n_START_PARAGRAPH_\nLa transfer\xc3\xa8ncia passiva o "adoptiva" d\'immunitat cel\xc2\xb7lular \xc3\xa9s conferida per la transfer\xc3\xa8ncia de limf\xc3\xb2cits T "sensibilitzats" o activats d\'un individu a l\'altre. \xc3\x89s rarament utilitzada en humans perqu\xc3\xa8 requereix donants histocompatibles (complementaris), que sovint s\xc3\xb3n dif\xc3\xadcils de trobar. En el cas de donants no complementaris, aquest tipus de transfer\xc3\xa8ncia comporta un gran risc de malalties d\'empelt contra hoste. Tanmateix, s\'ha utilitzat per a tractar certes malalties, incloent-hi alguns tipus de c\xc3\xa0ncer i immunodefici\xc3\xa8ncia. Aquest tipus de transfer\xc3\xa8ncia es diferencia del trasplantament de medul\xc2\xb7la \xc3\xb2ssia, en qu\xc3\xa8 es transfereixen c\xc3\xa8l\xc2\xb7lules mare hematopo\xc3\xa8tiques (no diferenciades).\n_START_SECTION_\nImmunitat activa\n_START_PARAGRAPH_\nQuan els limf\xc3\xb2cits B i limf\xc3\xb2cits T s\xc3\xb3n activats per un patogen, es desenvolupen limf\xc3\xb2cits B i limf\xc3\xb2cits T de mem\xc3\xb2ria. Durant la vida d\'un animal vertebrat, aquestes c\xc3\xa8l\xc2\xb7lules de mem\xc3\xb2ria "recordaran" cada patogen espec\xc3\xadfic trobat, i s\xc3\xb3n capaces de llan\xc3\xa7ar una forta resposta si el patogen \xc3\xa9s retrobat. Aquest tipus d\'immunitat \xc3\xa9s "activa" i "adaptativa", car el sistema immunitari del cos es prepara per desafiaments futurs. La immunitat activa sovint implica els aspectes cel\xc2\xb7lular i humoral de la immunitat, aix\xc3\xad com informaci\xc3\xb3 rebuda del sistema immunitari adaptatiu. El "sistema innat" \xc3\xa9s present des del naixement i protegeix l\'individu de pat\xc3\xb2gens sense necessitat d\'experi\xc3\xa8ncia, mentre que la immunitat adaptativa nom\xc3\xa9s sorgeix despr\xc3\xa9s d\'una infecci\xc3\xb3 o immunitzaci\xc3\xb3, de manera que \xc3\xa9s "adquirida" durant la vida.'